Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 114/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe je na voljo v podatkovni zbirki Komisije DOOR.

ENOTNI DOKUMENT

„ECHALOTE D’ANJOU“

EU št.: PGI-FR-01253-AM01 – 11.9.2018

ZOP ( ) ZGO ( X )

1. Ime

„Echalote d’Anjou“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Šalotka „Echalote d’Anjou“ je enokaličnica iz družine lilijevk (Liliaceae), rodu lukovk (Allium), iz vrste cepa in izključno iz skupine aggregatum.

Gre za „tradicionalno“ roza šalotko (nastalo z vegetativnim razmnoževanjem) tip sorte dolgi jersey, ki se prodaja sveža.

Šalotka „Echalote d’Anjou“ se proizvaja iz sort, ki jih je skupina vpisala v seznam sort, ki ga posodablja. Vključitev nove sorte sledi postopku, ki omogoča preverjanje izpolnjevanja tehničnih meril (zlasti: produktivnosti, stopnje razmnoževanja, primernosti za shranjevanje, načina gojenja, prilagojenosti okolju, odpornosti na patogene, potreb po hranilih, stopnje odpadkov, primernosti za mehanizacijo, spravila, prenosa na tekoče trakove v pakirnici), vendar tudi glavnih značilnosti šalotke „Echalote d’Anjou“ (kalibra, oblike, videza, dolžine, barve suhih luskolistov, deleža suhe snovi).

Seznam odobrenih sort se po vsaki spremembi pošlje proizvajalcem, izvajalcem nadzora in pristojnim nadzornim organom.

Fizikalne značilnosti

(a) Čebulice morajo biti: čvrste in trdne, brez votlega ali trdega stebla, praktično brez koreninskih dlačic. Dovoljene so naslednje rahle pomanjkljivosti, če ne vplivajo na njihov splošni videz, kakovost, sposobnost ohranjanja kakovosti in predstavitev: rahla pomanjkljivost v obliki, razpoke na zunanjih luskolistih, pod pogojem, da je meso zavarovano.

(b) Oblika: šalotka „Echalote d’Anjou“ je pravilne oblike ter rahlo podolgovata in tanka s kalibrom med 20 mm in 55 mm, razmerje med višino in povprečnim premerom (*) pa je večje od 1,2. (*) Povprečni premer = (veliki ekvatorialni premer + mali ekvatorialni premer)/2.

(c) Suhi luskolisti čebulic so tanki in svetleči, svetlo rdečerumene do bledo rumene barve, ki postaja bakrena glede na stopnjo zrelosti in sušenje ter obdobje shranjevanja pred pošiljanjem.

Kemijske značilnosti

Visoka vsebnost suhe snovi je višja od ali enaka 16 %.

Organoleptične značilnosti

Šalotka „Echalote d’Anjou“ ima naslednje organoleptične značilnosti: na otip je čvrsta, meso je rožnato in mehko. Šalotka pri vonjanju in okušanju razvije izvirno intenzivno aromo s precejšnjim pekočim priokusom.

Predstavitev izdelka

Šalotka „Echalote d’Anjou“ se pakira v dveh oblikah:

— mlada ali napol suha šalotka, poslana na začetku sezone,

— obstojna ali suha šalotka, poslana v preostalem delu leta, za katero je značilen zelo suh videz vratu.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Sajenje čebulic, njihovo ruvanje in sušenje na njivi se izvajajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Prvo skladiščenje, priprava, prebiranje, končno razvrščanje po velikosti in odobritev kakovosti šalotke „Echalote d’Anjou“ potekajo na geografskem območju.

Ti postopki omogočajo, da se preverijo fizikalne in kemijske značilnosti ter značilnosti za predstavitev ter da se tako ohranijo njene posebne značilnosti.

Znanje in izkušnje delavcev pri teh postopkih temeljijo na dobro ustaljenem postopku, pri katerem se izmenjujejo ročna priprava, prebiranje in nato končno razvrščanje po velikosti pred končno odobritvijo kakovosti. To omogoči čim boljšo pripravo šalotke za boljše upravljanje sušenja proizvoda glede na pošiljke, ki so namenjene trženju ali izvozu, in sicer skozi vse leto. To znanje in izkušnje so dodatno jamstvo kakovosti in ohranjanja značilnosti šalotke „Echalote d’Anjou“, kar se lahko zagotovi le, če ti postopki potekajo na geografskem območju proizvodnje.

Šalotka „Echalote d’Anjou“ se prodaja celo leto v posameznih pakiranjih, skozi katere se vidi cel proizvod ali njegov del, ali v zaščitenih pakiranjih, v katerih se končnemu potrošniku prodaja na kos. Ta pakiranja tehtajo največ 20 kg.

3.6 Posebna pravila za označevanje proizvoda, za katerega se uporablja registrirano ime

Vsako pakiranje ali kos za prodajo potrošnikom se označi z naslednjimi podatki:

— registrirano ime proizvoda in simbol ZGO Evropske unije v istem vidnem polju,

— tržna kategorija,

— certifikacijski organ.

4. Jedrnata opredelitev geografskega območja

Geografsko območje obsega ozemlje naslednjih občin v departmaju Maine-et-Loire (49):

Allonnes, Artannes-sur-Thouet, Beaufort-en-Anjou, Blaison-Saint-Sulpice, Blou, Bois d’Anjou (Les), Brain-sur-Allonnes, Brézé, Brissac-Loire-Aubance (nekdanja ozemlja pooblaščenih občin Alleuds (Les), Charcé-Saint-Ellier-sur-Aubance, Chemellier, Coutures, Saint-Rémy-la-Varenne, Saint-Saturnin-sur-Loire in Saulgé-l’Hôpital), Chacé, Cornillé-les-Caves, Dénezé-sous-Doué, Distré, Doué-en-Anjou (nekdanje ozemlje pooblaščene občine Meigné), Epieds, Fontevraud-l’Abbaye, Gennes-Val-de-Loire, Jarzé-Villages (nekdanja ozemlja pooblaščenih občin Chaumont d’Anjou, Jarzé in Lué-en-Baugeois), Loire-Authion, Longué-Jumelles, Louresse-Rochemenier, Mazé-Milon, Ménitré (La), Montsoreau, Neuillé, Parnay, Rosiers-sur-Loire (Les), Rou-Marson, Saint-Clément-des-Levées, Saint-Cyr-en-Bourg, Saint-Martin-de-la-Place, Saint-Philbert-du-Peuple, Sarrigné, Saumur, Sermaise, Souzay-Champigny, Tuffalun, Turquant, Ulmes (Les), Varennes-sur-Loire, Varrains, Vernantes, Verrie, Villebernier in Vivy.

5. Povezava z geografskim območjem

Šalotka z ZGO „Echalote d’Anjou“ združuje naravne in človeške dejavnike, zaradi katerih ima proizvod pravilno in podolgovato obliko, pekoče organoleptične značilnosti ter je primeren za shranjevanje. Zaradi teh posebnosti se je sloves šalotke „Echalote d’Anjou“ razširil daleč prek meja.

Geografsko območje šalotke „Echalote d’Anjou“ leži na zunanjem robu Pariške kotline, od vzhoda do zahoda pa jo preči dolina Loare, kjer prevladujejo naplavine in glinasto-apnenčaste usedline. Tla so razmeroma lahka, njihova granulacija pa je fina; v podzemlju se nahajajo velike zaloge vode.

Podnebje v Anjouju je oceansko. V francoskem jeziku se uporablja izraz „douceur angevine“ (blaga anžujska klima) za opis tega podnebja. Zanj so značilne zmerne temperature, šibko temperaturno nihanje čez leto (približno 15 °C), redne in zmerne padavine (okoli 650 mm) ter šibki vetrovi. Leta 1842 je v poročilu odbora „Statistique horticole du Maine-et-Loire“ (Vrtnarske statistike departmaja Maine-et-Loire) zabeležena prisotnost šalotke v departmaju.

Leta 1962 se proizvajalci regije Mazé organizirajo in postopoma razvijajo proizvodnjo šalotke tipa jersey.

Po obdobju 1975–1980 se gojenje dolge šalotke znatno razmahne. V regiji Anjou se torej ustvari posebna tipologija kmetijskih gospodarstev, ki pridelujejo šalotko: za njih je značilna zmerno velika površina zemljišč, ki omogočajo gojenje šalotke v povprečju na 3 ha do 4 ha, ki ga dopolnjuje gojenje drugih posebnih kultur.

Tehnike, ki se trenutno uporabljajo, se opirajo na običaje in tradicionalne pridelovalne tehnike, pri katerih ima delovna sila veliko vlogo. Med njimi so: izbor uporabljenih sort in razmnoževanje mladik (sistematično termoterapijsko namakanje), kolobarjenje, mulčenje tal, ročno sajenje in ročno ruvanje, izvajanje sušenja na polju ali v skladišču, priprava pakiranj šalotk (odstranjevanje stebel), prebiranje (vizualni pregled) in razvrščanje po velikosti pred odobritvijo kakovosti, kar omogoča trženje kakovostnega proizvoda skoraj skozi celo leto pred naslednjo letino.

Značilnosti šalotke „Echalote d’Anjou“:

— bolj podolgovata in vitkejša oblika kot pri poldolgi šalotki, ki kupcem in potrošnikom ponuja privlačnejšo zunanjo podobo; močnejši rdečerumeni toni ter svetlejši oziroma bledo rumeni, ko je cela,

— kemijske značilnosti: močna vsebnost suhe snovi, najmanj 16 %,

— organoleptične značilnosti: na otip je čvrsta, meso je rožnato in mehko, pri vonjanju in okušanju razvije izvirno intenzivno aromo s precejšnjim pekočim priokusom, zaradi česar se razlikuje od šalotk, gojenih v drugih regijah, kar okrepi njeno privlačnost v kuhinji,

— primernost za shranjevanje: spravilo pri polni zrelosti omogoča, da se v ustreznih pogojih skladišči več mesecev in se ohranja čvrstost čebulic pri minimalni izgubi teže,

— običajna sestava: glede ne to, da je pridobljena z vegetativnim razmnoževanjem, so vse pobrane čebulice gensko povsem enake, kar pa ne velja za material, pridobljen z generativnim razmnoževanjem (čebula (échalion) in šalotka, vzgojena iz sejancev).

Njena morfologija, tekstura in barva jo ločijo od enakih proizvodov, vzgojenih v drugih regijah. Šalotka „Echalote d’Anjou“ ima tudi velik ugled, ki precej presega meje njenega območju pridelave in tudi Francije.

Opredelitev geografskega območja temelji na interakciji med naravnimi in človeškimi dejavniki, ki določajo značilnosti šalotke „Echalote d’Anjou“ (podolgovata oblika, visoka vsebnost suhe snovi, organoleptične značilnosti, primernost za shranjevanje in pravilnost) in ji omogočajo, da se loči od šalotke, proizvedene drugje.

Tla imajo fino in pravilno granulacijo, kar omogoča lahko in globoko ukoreninjenje šalotk, dolgoročno pa skladen razvoj čebulice z značilno pravilnostjo in značilno obliko.

Velika razpoložljivost vode na geografskem območju prispeva k redni oskrbi rastline z vodo; nekoliko višja količina padavin meseca maja odlično sovpada s potrebami šalotke „Echalote d’Anjou“ med fazo oblikovanja čebulice.

Blaga anžujska klima izpolnjuje potrebe šalotke „Echalote d’Anjou“ in omogoča, da se preprečijo težave s fiziološkimi opeklinami, ki bi lahko vplivale na njeno organoleptično kakovost.

Posebnosti šalotke „Echalote d’Anjou“ izhajajo tudi iz znanja in izkušenj lokalnih proizvajalcev, ki so črpali iz lokalnega izročila, ki sega v 19. stoletje in se je postopoma organiziralo in razvijalo od 60. let prejšnjega stoletja.

Na specializiranih kmetijskih gospodarstvih se je izboru uporabljenih sort in mladik vedno posvečala velika skrb, spremljal pa se je tudi tehnološki napredek. Termoterapijsko namakanje pred sajenjem omogoča varovanje čebulic pred možnimi napadi zajedavcev iz zemlje.

Po zahtevni pripravi tal je sajenje ročno, kar omogoča zlasti prilagoditev globine sajenja, da bi se dosegel čim bolj usklajen razvoj šalotke „Echalote d’Anjou“. Ročno ruvanje se opira na znanje in izkušnje proizvajalcev, ki znajo oceniti primeren stadij zrelosti.

Nazadnje, naravno sušenje na polju omogoča visoko stopnjo suhe snovi in koncentracijo arom v šalotki „Echalote d’Anjou“, kar ji daje njeno pekočo značilnost.

Šalotka „Echalote d’Anjou“ uživa nacionalni sloves, ki se je nato razširil onkraj francoskih meja. Dejansko se skoraj 40 % sedanje proizvodnje šalotke „Echalote d’Anjou“ proda v nekatere države severne Evrope in izvozi v Združene države Amerike, Kanado in jugovzhodno Azijo.

Šalotka „Echalote d’Anjou“ je usmerjena k prodaji v velikih trgovinah, zato doseže veliko specializiranih strank, ki ta proizvod že dolgo močno cenijo, zlasti zaradi njegove pravilnosti in odpornosti. Številni popularni dogodki, kot je praznik Grande fête de l’Echalote, ki ga v Chemellieru organizira Društvo prijateljev šalotke „Echalote d’Anjou“, prispevajo k ohranitvi in razvoju ugleda tega proizvoda pri širši javnosti.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-e6b6e010-dc41-48c8-99e1-3080eb6d5cf2

(1) UL L 179, 19.6.2014, str. 17.